૨૮ જુલાઈના રોજ આવેલા પુરમાં એમના ઝુંપડાનો સામાન તણાઈ ગયો. આ પરિવારો ઘેટાં અને બકરાંને બાંધીને ના રાખે પણ વાડામાં પૂરીને રાખે પણ પૂરનું પાણી એવું આવ્યું કે વાડામાં પૂરીને રાખેલાં બકરાં તણાઈ ગયા. વાડ પણ પાણી સાથે જ જતી રહી હતી. જાન –માલને ખુબ નુકશાન થયું. ગામમાં પોતાનાં માલ- ઢોર ખોવાયાના લખાણ બાબતે વાત કરી. સરપંચ ભલા માણસ એમણે લખીને આપ્યું. તાલુકા વિકાસ અધિકારીને આ પરિવારોના માલ- ઢોર ખોવાયા અંગેનું લખાણ આપ્યું તો એમણે અ પરિવારો મીયાલ અને થરાના વતની હોવાના પુરાવા આપવા કહ્યું. જે આ પરિવારો પાસે નહોતો. આ પરિવારોના મતદારકાર્ડ અને રેશનકાર્ડ આપણે કાઢાવી આપ્યા છે પણ એ લાખણી ગામના છે જ્યાં આ પરિવારો વર્ષનો મોટો ભાગ રહે છે. આમ તો વહીવટી તંત્ર આપણને અને આ પરિવારો સાથેના આપણા કામને ખુબ સારી રીતે જાણે પણ એમના કહેવા પ્રમાણે ‘અમારા હાથ બંધાયેલા છે અમે આમાં કશું નહિ કરી શકીએ.’